Realio Kordiljera
Realio Kordiljera (isp. Cordillera Real) – kalnagūbris Anduose, Rytų Kordiljeroje, Bolivijoje, į rytus nuo La Paso ir Titikakos ežero. Grandinės ilgis 125 km, plotis 20 km. Šešios viršukalnės viršija 6000 m aukštį: Ankouma (6427 m) Iljimanis (6438 m) Iljampu (6368 m) Huajna Potosi (6088 m) Čačakomanis (6074 m) Piko del Nortė (6070 m) Būdingas alpinis reljefas. Sudaryta iš kristalinių uolienų. Viršūnes dengia ledynai. Kalnagūbrį giliai raižo Benio baseinui priklausančios upės. Šiauriniuose ir pietiniuose šlaituose – ledynai. Rytiniuose šlaituose – drėgnieji atogrąžų miškai, vakariniuose – pusdykumės.